b'\n_START_ARTICLE_\nOklepni transporter M113\n_START_SECTION_\nZgodovina\n_START_PARAGRAPH_\nPotreba po novem oklepnem vozilu se je pokazala med korejsko vojno, ko je Severnokorejska Ljudska armada poslala na boji\xc5\xa1\xc4\x8de svoje tanke. ZDA je takoj odgovorila s prihodom lastnih tankov, a kmalu se je pokazalo, da lahka voja\xc5\xa1ka vozila niso sposobna dohajati tankov v korejski pokrajini in so tudi neprimerna za bojevanje. Tako se je izrazila \xc5\xbeelja po lahkem, oklepljenem, goseni\xc4\x8dnem, zra\xc4\x8dnoprevoznem oklepnem trasporterju, ki bi bil zmo\xc5\xbeen prevoza vojakov in opreme, pre\xc4\x8dkanja lahkih vodnih ovir (jezer, potokov,...), vseterenske vo\xc5\xbenje, hitre vo\xc5\xbenje na cesti ter mo\xc5\xbenost nadgraditve za druge namene. Kopenska vojska ZDA je tako januarja 1956 objavila javni razpis, s katerim bi dobili nova vozila, s katerimi bi zamenjali zastarela M59 in M75._NEWLINE_Vozilo je zasnovalo podjetje Food Machinery Corporation leta 1955 na osnovi koncepta, ki ga je razvilo podjetje Detroit Arsenal. Proizvodnja prve serije 900 vozil se je za\xc4\x8dela junija 1960. Tako je M113 postalo prvo aluminijasto oklepno bojno vozilo, ki je vstopilo v mno\xc5\xbei\xc4\x8dno proizvodnjo. Izdelana vozila so bila takoj poslana v Vietnam, kjer so jih mno\xc5\xbei\xc4\x8dno uporabljali med vietnamsko vojno, ki je predstavljala tako prvo vojno tega vozila; to je bila tudi vojna, kjer so jih najbolj mno\xc5\xbei\xc4\x8dno uporabljali. Leta 1962 so M113 dobavili tudi ju\xc5\xbenovietnamski Kopenski vojski Republike Vietnam. Tako so prvi\xc4\x8d dobavili 32 teh vozil, ki so bila prvotno namenjene za ameri\xc5\xa1ke voja\xc5\xa1ke enote v Zahodni Nem\xc4\x8diji. Vietkong, ki je M113 poimenovala zeleni zmaj, je bil sprva popolnoma nepripravljen na boj proti tem oklepnim vozilom, toda kmalu so za\xc4\x8deli postavljati razne ovire in pasti ter uporabljati sovjetske netrzajne topove in RPG-je. \xc5\xbde leta 1965 je tako Vietkong izdal tudi posebni trena\xc5\xbeni priro\xc4\x8dnik z naslovom Napad na M113 APC. Prvotna razli\xc4\x8dica z enim 12,7 mm mitraljezom in brez oklepne za\xc5\xa1\xc4\x8dite za strelca se je pokazala za neu\xc4\x8dinkovito, saj je bil strelec izpostavljen sovra\xc5\xbenikovemu ognju. Ta problem so provizori\xc4\x8dno re\xc5\xa1evali z ustvarjanjem zaslona z vre\xc4\x8dami s peskom._NEWLINE_Ta neu\xc4\x8dinkovitost se je posebej pokazala januarja 1963, ko je med bitko za Ap Bac padlo 14 ju\xc5\xbenovietnamskih strelcev. Tako so razvili novo razli\xc4\x8dico M113 AVAC (M113 Armored Cavalry Vehicle), ki je dobila izbolj\xc5\xa1an oklep, dodali so dva 7,62\xc2\xa0mm mitraljeza in za\xc5\xa1\xc4\x8ditne zaslone za vse strelce. S tem so tudi spremenili namembnost vozila. Prvotno je bil M113 zasnovan kot oklepni transport, v tej razli\xc4\x8dici pa je prevzel vlogo pehotnega bojnega vozila. Obi\xc4\x8dajna posadka M113 AVAC je bila: voznik, poveljnik (strelec na mitraljezu M2HB 12,7\xc2\xa0mm), dva strelca na 7,62\xc2\xa0mm mitraljezih in dva nosilca streliva, ki pa sta bila oboro\xc5\xbeena s bombometom M79 40\xc2\xa0mm. M113 AVAC je tako imel 3.500 nabojev 12,7\xc2\xa0mm, 8.500 nabojev 7,62\xc2\xa0mm, 5.000 nabojev 5,56\xc2\xa0mm in 150 granat 40\xc2\xa0mm. Sam naziv AVAC so skovali pripadniki 11. oklepnega konjeni\xc5\xa1kega polka, ki so bili prvi opremljeni s to novo razli\xc4\x8dico._NEWLINE_Prva ve\xc4\x8dja nadgradnja samega modela je bila izvedena leta 1964, ko je bilo razvito vozilo M113A1. V njem so zamenjali izvirni bencinski motor z dizelskim, ki je zmogel 212 konjskih mo\xc4\x8di. Tako so kmalu zatem nastale razli\xc4\x8dice M577A1 in M106A1, kot drugi izpeljanke. Nekatere izpeljanke so temeljile na oklepljenih razli\xc4\x8dicah (npr. M125A1 nosilec minometa in M741 Vulcan zra\xc4\x8dnoobrambno vozilo), medtem ko so druge temeljile na neoklepljenih vozilih (npr. M548 nosilec tovora, M667 Lance nosilec raket in M730 Chaparral nosilec raket). Februarja 1967 je Kraljeva tajska kopenska vojska poslala 16 svojih M113 (ki jih je predhodno dobila od ZDA v sklopu Military Assistance Program) v Vietnam._NEWLINE_Leta 1972 so Izraelske obrambne sile uvedle M113 v oboro\xc5\xbeitev pod imenom Bardehlas in takoj postale druga najve\xc4\x8dja dr\xc5\xbeava uporabnica (leta 1970 so kupili \xc5\xbee prva vozila za preizku\xc5\xa1anje). Na vi\xc5\xa1ku so tako imeli okoli 6.000 vozil v ve\xc4\x8d razli\xc4\x8dicah in \xc5\xa1e danes je M113 standardno pehotno bojno vozilo Izraelskih obrambih sil ._NEWLINE_Leta 1979 so uvedli nov modernizirani paket sprememb, ki je znan kot A2. Spremembe so temeljile na zamenjavi podvozja in hladilnega sistema. S temi spremembami je M113 postal \xc5\xa1e bolj priljubljen._NEWLINE_Leta 1981 je Kopenska vojska Zdru\xc5\xbeenih dr\xc5\xbeav Amerike za\xc4\x8dela uporabljati Bradley Fighting Vehicle (razli\xc4\x8dici M2 Bradley in M3 Bradley) in z njima za\xc4\x8dela zamenjevati M113, ki so bile uporabljene v neposrednih bojnih vlogah (npr. M113 AVAC, M113 APC,...), toda obdr\xc5\xbeale je tiste, ki izvajajo podporne naloge (nosilci oboro\xc5\xbeitvenih sistemov, medicinsko-sanitetna vozila, poveljni\xc5\xa1ka vozila,...)._NEWLINE_Leta 1985 je zahodnonem\xc5\xa1ki Bundeswehr naro\xc4\x8dil 4.000 teh vozil v razli\xc4\x8dici M113A2. Z uvedbo drugih bojnih oklepnih vozil (Sch\xc3\xbctzenpanzer Marder in Transportpanzer Fuchs) so osnovne razli\xc4\x8dice postale nepotrebne in so jih spremenili v podporna vozila (nosilci oboro\xc5\xbeitvenih sistemov,...)._NEWLINE_Novej\xc5\xa1i paket razli\xc4\x8dic je poimenovan A3 RISE (angle\xc5\xa1ko Reliability Improvements for Selected Equipment; slovensko Izbolj\xc5\xa1ave zanesljivosti za izbrano opremo), ki je bil uveden leta 1987. V paketu so izbolj\xc5\xa1ali pogonski sistem (turbo motor in nov menjalnik), izbolj\xc5\xa1ane voznikove kontrole (nove zavore in izbolj\xc5\xa1an krmilni sistem), zunanji rezervoar za gorivo in 200 amperov mo\xc4\x8dni alternator s 4 baterijami, mo\xc5\xbenost namestitve dodatnega zunanjega oklepa,... Sam proces modernizacije M113 Oboro\xc5\xbeenih sil ZDA v razli\xc4\x8dico M113A3 RISE je bil kon\xc4\x8dan v letu 2006. Ta proces je bil narejen v sklopu odlo\xc4\x8ditve, da bodo M113 ostali operativni do leta 2020._NEWLINE_Leta 1992 se je v ZDA kon\xc4\x8dala serijska proizvodnja vseh modelov M113 za potrebe Oboro\xc5\xbeenih sil Zdru\xc5\xbeenih dr\xc5\xbeav Amerike. Od takrat naprej izdelujejo le dodatno opremo in nadgrajujejo \xc5\xbee izdelane. S tem po\xc4\x8dasi izlo\xc4\x8dujejo ta zastarela vozila, ki pa so se izkazala bolje kot nova vozila v novej\xc5\xa1ih oboro\xc5\xbeenih konfliktih._NEWLINE_Med letoma 1994 in 2005 je podjetje United Defense izvajalo prenovo vseh vozil M113 v sestavi Oboro\xc5\xbeenih sil ZDA in sicer je prenovilo 2.500 vozil s hitrostjo vozilo na dan._NEWLINE_Med letoma 1996 in 1999 je Bundeswehr uvedel prvo celovito nadgradnjo vseh vozil M113 Nutzungsdauerverl\xc3\xa4ngerung 1 (kratica NDV 1), s katerim so izbolj\xc5\xa1ali motor, menjalnik in gosenice. Vsa vozila so tako spremenili v razli\xc4\x8dice: Feuerleitpanzer Artillerie(FltPzArt), Feuerleitpanzer M\xc3\xb6rser (FltPzMrs), Krankenkraftwagen (KrKw), Schreib-Funk-Panzer HF (SchrFuPz), Minenwurf-Panzer (MiWuPz) und Fahrschulpanzer (Schulpz) ._NEWLINE_Leta 2000 je bil uveden \xc5\xbee \xc4\x8detrti izbolj\xc5\xa1ani model, ki je poimenovan ADV Tech Light Armor (angle\xc5\xa1ko Advance Technology Light Armor; slovensko Napredni tehnolo\xc5\xa1ki lahki oklep). Glavna izbolj\xc5\xa1ava je oklep, kateri je la\xc5\xbeji in bolj odporen proti nabojem ve\xc4\x8djega kalibra in izstrelkom protioklepnih raketnih oro\xc5\xbeij._NEWLINE_Leta 2001 je Bundeswehr uvedel drugo celovito nadgradnjo razli\xc4\x8dic M113 (Nutzungsdauerverl\xc3\xa4ngerung 2; NDV 2), ki so imela skupno te\xc5\xbeo nad 12,5 t (torej razli\xc4\x8dice Panzerm\xc3\xb6rser (PzMrs), Gefechts-Stand-Panzer (GefStdPz), Tr\xc3\xa4ger-Fahrzeug RATAC (TrgFz RATAC) in Tr\xc3\xa4ger-Fahrzeug-Rechner-Verbund-Artillerie (TrgFzRechnVbuArt)). Vgradili so novi dizelski motor MTU 6V 183TC22 (220 KW/300 PS) z vgrajenim hladilnim sistemom, nov menjalnik, pogonsko verigo, ..._NEWLINE_Leta 2002 sta Ministrstvo za obrambo Avstralije in Tenix Defence podpisala pogodbo o nadgradnji 350 avstralskih M113, pri \xc4\x8demer naj bi dodali nov oklep, kupolo, podvozje, gosenice, poleg tega pa naj bil 271 vozil \xc5\xa1e podalj\xc5\xa1ali. Projekt LAND 106 se je tako zaklju\xc4\x8dil leta 2006._NEWLINE_Invazija na Irak leta 2003 in poznej\xc5\xa1a ira\xc5\xa1ka vojna sta pomenila nov mejnik v zgodovini M113, saj so jih za\xc4\x8deli ponovno uvajati, potem ko so se HMMWV in Strykerji izkazali za neu\xc4\x8dinkovito oklepljene proti RPGjem ira\xc5\xa1kega odporni\xc5\xa1kega gibanja. Ker je M113 bil tudi premalo oklepljen, so vojaki na boji\xc5\xa1\xc4\x8du sami razvili novo razli\xc4\x8dico, ki je dobila ime M113A3+ oz. M113 Super Gavin. Od osnovne razli\xc4\x8dice M113A3 se razlikuje po tem, da so na zunanje stranice namestili dodatne proti-RPG za\xc5\xa1\xc4\x8ditne plo\xc5\xa1\xc4\x8de oz. kovinske mre\xc5\xbee, ki povzro\xc4\x8dijo, da rakete protioklepnega raketnega oro\xc5\xbeja eksplodirajo pred\xc4\x8dasno in tako ne predrejo osnovnega oklepa ter uni\xc4\x8dijo vozila. Ta za\xc4\x8dasna re\xc5\xa1itev, ko so vojaki varili na oklep razne ostanke gradbenega materiala, se je izkazala za uspe\xc5\xa1no metodo, tako da so kmalu za\xc4\x8deli industrijsko proizvajali namensko razvite za\xc5\xa1\xc4\x8ditne mre\xc5\xbee. Maja 2005 je Kopenska vojska ZDA objavila, da bo poslala v Irak dodatno opremljene in oklepljene M113, ki bodo nadomestili humveeje v bojnih nalogah, saj so se le-ti izkazali za neprimerno oklepljene in tako nevarne za vojake._NEWLINE_Marca 2006 sta TACOM in podjetje BAE Systems podpisala 32 milijonov dolarjev vredno pogodbo, po kateri bo BAE Systems opravilo namestitev paketa TAGS na vse M113 ameri\xc5\xa1ke kopenske vojske.\n_START_SECTION_\nProizvodnja\n_START_PARAGRAPH_\nSeptembra 1956 je podjetje Food Machinery Corporation (FMC) iz San Joseja (Kalifornija) izdelalo prvih pet prototipov (poimenovani T117), ki so imeli aluminijast oklep in zra\xc4\x8dno hlajeni motor Continental. Hkrati pa so izdelali tudi pet prototipov (poimenovani T117), ki pa so imeli jekleni oklep in vodno hlajeni motor Packard. Naslednje leto je ATAC za\xc4\x8del s preizku\xc5\xa1anjem obeh razli\xc4\x8dic. Packardov motor se je izkazal za neprimernega in so ga zamenjali s Ford 368UC, ki pa tudi ni bil ustrezen, saj se je pregreval in za vgradnjo motorja so morali pove\xc4\x8dati vozilo. Tako so sprejeli aluminijaste oklepe. Ker je bil aluminij la\xc5\xbeji, niso potrebovali tako mo\xc4\x8dnih motorjev kot za jeklenooklepna vozila, toda morali so uporabiti trikratno debelino jekla, saj aluminij pri isti debelini ni dosegel istih rezultatov kot jeklo. Tako so pozno v letu 1957 na osnovi rezultatov preizkusov izdelali dva nova prototipa (T113E1 in T113E2), ki sta bila predelana v smislu, da so in\xc5\xbeenirji spremenili na\xc4\x8drte in dele, da so zmanj\xc5\xa1ali ceno izdelave (in s tem vozila) ter pove\xc4\x8dali \xc5\xbeivljenjsko dobo. Tako so vgradili nov motor, bencinski Chrysler A710B, ki je postal standardni in menjalnik Allison TX-100. Hladno valjani oklep je bil iz zlitine aluminija, mangana in magnezija. T113E2 je tako postal osnovni model in nastal je M113. _NEWLINE_Nekatera tuja podjetja so odkupila licenco in pri\xc4\x8dela sama proizvajati. Tako je italijansko podjetje Oto Melara izdelalo okoli 5.500 M113 za potrebe Italijanske kopenske vojske in tudi za izvoz. _NEWLINE_Danes proizvodnja delov in opreme za M113 oz. celotnih vozil za izvoz poteka pod okriljem podjetja United Defense, ki je del koncerna BAE Systems Land and Armaments._NEWLINE_V 90. letih 20. stoletja je slovensko podjetje Sistemska tehnika d.o.o. izdelovalo torzijske vzmeti za izraelske M113 v sklopu sodelovanja s podjetjem Soltam.\n_START_SECTION_\nZasnova\n_START_PARAGRAPH_\nOsnovna naloga vozila je pripeljati vojake do boji\xc5\xa1\xc4\x8da, kjer se izkrcajo in nadaljujejo boj pe\xc5\xa1; to je bil nov koncept t. i. \xc2\xbbboji\xc5\xa1\xc4\x8dnega taksija\xc2\xab. Zaradi enostavne uporabe in zasnove je M113 postal najbolj raz\xc5\xa1irjen in \xc5\xa1tevil\xc4\x8den oklepni transporter na svetu, saj ga \xc5\xa1e zmeraj uporabljajo v ve\xc4\x8d kot 50 dr\xc5\xbeavah; vsega skupaj je bilo izdelanih okoli 80.000 vozil vseh razli\xc4\x8dic. Prvotno je bil M113 zasnovan za uporabo v padalskih, zra\xc4\x8dnoprevoznih, zra\xc4\x8dnodesantnih in zra\xc4\x8dnotransportnih enot, a je pozneje izgubil ta namen, saj je postal standardno pehotno oklepno vozilo klasi\xc4\x8dnih pehotnih, motoriziranih, mehaniziranih in oklepnih enot._NEWLINE_Osnovna oblika M113 je zelo preprosta. Notranjost je razdeljena na strojni del, prostor za posadko vozila (voznik, poveljnik/strelec in \xc5\xa1e en dodatni strelec), transportni prostor za vojake in rezervoar za gorivo. Zaradi te preproste oblike je M113 dobil tudi vzdevek zabojnik. V poznej\xc5\xa1ih razli\xc4\x8dicah so notranji rezervoar za gorivo, ki je bil glavni razlog za popolno uni\xc4\x8denje vozila po zadetku, so ga odstranili in ga zamenjali za dva zunanja rezervoarja, ki so ju pritrdila na zunanja stranico ob vrata._NEWLINE_Najve\xc4\x8dja prednost in hkrati najve\xc4\x8dja pomankljivost je material, ki so ga uporabili pri gradnji. Uporabili so kvaliteten letalski aluminij, ki zagotavlja isto mo\xc4\x8d kot jeklo pri manj\xc5\xa1i te\xc5\xbei. Zaradi majhne te\xc5\xbee ne rabi mo\xc4\x8dnega motorja (2 taktni, \xc5\xa1estcilindrski), lahko preva\xc5\xbea te\xc5\xbeek tovor preko zahtevnega terena, je zra\xc4\x8dnoprevozno in amfibijsko. Toda oklep ne zadr\xc5\xbei granat sodobnih protioklepnih raketnih oro\xc5\xbeij, saj ga lahko prebijejo \xc5\xbee izstrelki te\xc5\xbekega mitraljeza (dana\xc5\xa1nje verzije imajo oja\xc4\x8dan oklep, ki zahteva tudi mo\xc4\x8dnej\xc5\xa1i motor)._NEWLINE_Zaradi natan\xc4\x8dnega varjenja in gumijaste obloge na odprtinah je vozilo neprodu\xc5\xa1no zaprto in je tako sposobno zapeljati v vodo. Toda zaradi slabe pogonske mo\xc4\x8di v vodi vozilo ni zmo\xc5\xbeno premagovati mo\xc4\x8dnej\xc5\xa1ega toka, tako da je glede amfibijskega bojevanja omejen. Tako lahko pre\xc4\x8dka ve\xc4\x8dje povr\xc5\xa1ine umirjene vode (npr. jezero), se lahko izkrca blizu morske obale ter pre\xc4\x8dka potoke oz. manj\xc5\xa1e, po\xc4\x8dasi teko\xc4\x8de reke._NEWLINE_Posebnost so tudi gosenice. V primeru, \xc4\x8de se po\xc5\xa1koduje le en goseni\xc4\x8dni del oz. gosenice zapustijo normalni tir, je nevarnost, da celotne gosenice izpadejo oz. zablokirajo, kar lahko pri visoki hitrosti privede do prevrnitve vozila na bok in/ali streho. Tako mora voznik, \xc4\x8de opazi/za\xc4\x8duti po\xc5\xa1kodbo, pustiti, da se vozilo samo zaustavi in ne sme ustaviti s pomo\xc4\x8djo zavor ali nasprotnim vrtenjem gosenic._NEWLINE_Ena poglavitnih prednosti osnovne razli\xc4\x8dice vozila je mo\xc5\xbenost zra\xc4\x8dnega prevoza, saj lahko vozilo zapelje brez predpriprav v tovorni prostor transportnega letala C-130 Hercules oz. C-141 Starlifter. Nekatere neoklepljene oz. lahkooklepljene razli\xc4\x8dice so sposobne tudi zra\xc4\x8dnega desanta s pomo\xc4\x8djo velikih padal in tudi posebnih pomo\xc5\xbenih bla\xc5\xbeilnih blazin. Zaradi modernizacije so nekatere poznej\xc5\xa1e razli\xc4\x8dice nezmo\xc5\xbene tak\xc5\xa1nega transporta, saj je bila pove\xc4\x8dana te\xc5\xbea, vi\xc5\xa1ina, dol\xc5\xbeina,... vozila._NEWLINE_Osnovna razli\xc4\x8dica vozila ima ve\xc4\x8d odprtin za posadko in transportni oddelek. Voznik ima svojo odprtino, ki slu\xc5\xbei kot vhod/izhod in za bolj\xc5\xa1e opazovanje okolice med vo\xc5\xbenjo. V bojnih razmerah je ta odprtina zaprta in voznik opazuje okolico s pomo\xc4\x8djo periskopov. Desno od te odprtine se nahaja \xc5\xa1e ena manj\xc5\xa1a odprtina za dostop do motorja. Na sredini vozila se nahajata dve ve\xc4\x8dji stre\xc5\xa1ni odprtini: ena za poveljnika vozila, ki je hkrati tudi strelec 12,7 mm mitraljeza in ena za stranska strelca oz. transportni oddelek. Na zadku vozila se nahajajo glavna vrata za transportni sistem. Nekatere izbolj\xc5\xa1ane razli\xc4\x8dice nimajo ve\xc4\x8d klasi\xc4\x8dnih vrat, ampak celotna zadnja stranica slu\xc5\xbei kot hidravli\xc4\x8dna vrata, ki se odprejo s prelomom na dnu vozila; tako vrata postanejo nakladalna paleta, ki olaj\xc5\xa1a vstop oz. izstop iz vozila. Na sprednji stranici pa se nahaja ve\xc4\x8dja odprtina za dostop do motorja, ki je zavarovana s \xc5\xa1e eno oklepno plo\xc5\xa1\xc4\x8do; le-ta se nato odmakne stran oz. popolnoma odstrani za la\xc5\xbeji, neoviran dostop do motorja._NEWLINE_Glavno oboro\xc5\xbeitev vozila je od za\xc4\x8detka predstavljal 12,7\xc2\xa0mm mitraljez, ki je bil pritrjen na strelski obro\xc4\x8d okoli poveljni\xc5\xa1ke odprtine, ki je omogo\xc4\x8dal 360 \xc2\xba premik mitraljeza. Pozneje so razli\xc4\x8dici M113 AVAC dodali \xc5\xa1e kupolo za poveljnika, ki je bila oblikovana kro\xc5\xbeno iz treh oklepnih plo\xc5\xa1\xc4\x8d (osnovna za\xc5\xa1\xc4\x8ditna plo\xc5\xa1\xc4\x8da mitraljeza in dve stranski plo\xc5\xa1\xc4\x8di). Zadnji del kupole je ostal odprt, saj je vlogo \xc4\x8detrte, zadnje stranice kupole opravljala dvignjena loputa poveljni\xc5\xa1ke odprtine. Pri zadnji stre\xc5\xa1ni odprtini za stranska strelca pa so na vsak bok namestili \xc5\xa1e en 7,62\xc2\xa0mm mitraljez, ki pa sta imela le osnovno za\xc5\xa1\xc4\x8ditno plo\xc5\xa1\xc4\x8do mitraljeza in sta bila namenjena za bo\xc4\x8dno obstreljevanje.\n_START_SECTION_\nRazli\xc4\x8dice\n_START_PARAGRAPH_\nVse skupaj je bilo izdelanih okoli 80.000 razli\xc4\x8dic vozila M113, ki so v uporabi \xc5\xa1e danes. Ve\xc4\x8dina dana\xc5\xa1njih razli\xc4\x8dic se mo\xc4\x8dno razlikuje od prvotnega modela, toda vse razli\xc4\x8dice temeljijo na istem vozilu iz leta 1955. Nadgradnje in izbolj\xc5\xa1ave so bile nujen korak pri ohranjanju tega vozila v aktivni operativni uporabi, saj so razli\xc4\x8dice v uporabi \xc5\xbee ve\xc4\x8d kot 50 let; tako so morali slediti razvoju tehnologije in oro\xc5\xbeja, da je lahko M113 uspe\xc5\xa1no kljuboval vsem zahtevam na boji\xc5\xa1\xc4\x8du.'